“Moody’s” Xalqaro reyting agentligi “O‘zbekinvest” Milliy sug‘urta kompaniyasi reytingini Ba3 darajasigacha oshirganligini e’lon qildi

So‘nggi 3 yil mobaynida O‘zbekiston Respublikasi Prezidenti Sh.Mirziyoyevning tashabbusi va boshchiligida davlat va jamiyat hayotining turli sohalarida, jumladan, iqtisodiyot sohasida keng qamrovli islohotlar olib borilmoqda va bu o‘z navbatida sug‘urta bozorining jadal rivojlanishi uchun qulay sharoitlar yaratmoqda.
Sug‘urta sohasini rivojlantirishda faol ishtirok etib, eksportni qo‘llab-quvvatlash, uni rivojlantirish, eksport faoliyatini moliyalashtirish mexanizmini kengaytirish va sug‘urta himoyasini taqdim etishga qaratilgan O‘zbekiston Respublikasi Prezidenti qarorlari bilan belgilangan kompaniya zimmasiga yuklatilgan vazifalarni amalga oshirish jarayonida “O‘zbekinvest” milliy sug‘urta kompaniyasi o‘z faoliyatining asosiy ko‘rsatkichlarining ijobiy dinamikasini va barqaror o‘sishini namoyish etmoqda.
Joriy yilning 5-dekabrida “Moody’s Investors Service” xalqaro reyting agentligi (AQSh) “O‘zbekinvest” kompaniyasi moliyaviy barqarorligini “Barqaror” prognozi bilan B1 dan Ba3 darajasigacha oshirganligini rasman e’lon qildi.
Natijada “O‘zbekinvest” kompaniyasi O‘zbekiston bank-moliya sohasida “Moody’s Investors Service” xalqaro reyting agentligi tomonidan Ba3 moliyaviy barqarorlik reytingi taqdim etilgan birinchi kompaniya bo‘ldi.
“Moody’s Investors Service”ning Nyu-York (AQSh) shahrida joylashgan shtab-kvartirasi tomonidan 2019-yilning 5-dekabrida chop etilgan rasmiy press-relizida ma’lum qilinishicha, “O‘zbekinvest” sug‘urta kompaniyasining moliyaviy barqarorlik reytingi “Barqaror” prognozi bilan Ba3 darajasigacha ko‘tarilgan. Reyting kompaniyaning O‘zbekiston milliy sug‘urta bozoridagi kuchli pozitsiyasi hamda uning sug‘urta majburiyatlariga nisbatan yuqori kapitallashuviga egaligi bilan mustahkamlangan. Reytingning Ba3 darajasigacha ko‘tarilishi kompaniyani boshqarishning kuchayganligini bildiradi.
“Moody’s” xalqaro reytingining Ba3 darajasigacha oshirilishi “O‘zbekinvest” kompaniyasining yuqori darajadagi moliyaviy barqarorligini va moliyaviy qaltisliklar past darajada ekanligi to‘g‘risida dalolat beradi.
Shuningdek, bu ko‘rsatkich kompaniyaga xalqaro sug‘urta bozorlariga keng miqyosida kirishi va shuning evaziga O‘zbekiston eksportyorlariga hamda O‘zbekistonga investitsiya kiritayotgan xorijiy kompaniyalarga sug‘urta himoyasi bilan qo‘llab-qo‘vvatlash uchun qo‘shimcha imkoniyatlar yaratadi.
Joriy yilning 11 oylik faoliyat yakunlariga ko‘ra “O‘zbekinvest” kompaniyasi milliy sug‘urta bozorida yetakchilik pozitsiyasini mustahkamladi. Shu davr mobaynida 272 milliard so‘m sug‘urta mukofoti yig‘ilgan bo‘lib, o‘tgan yilning shu davriga nisbatan o‘sish 176% ni tashkil etdi, shundan 230 milliard so‘m (o‘sish 175%) korporativ mijozlar, 42 milliard so‘m esa (o‘sish 2,1 marta) jismoniy shaxslar hissasiga to‘g‘ri kelgan. Shu bilan birga kompaniyaning mijozlar bazasi 151% ga o‘sdi va 509,2 ming yuridik va jismoniy shaxslarni tashkil etdi.
Milliy tovar va xizmatlar eksportyorlariga 866,0 million AQSh dollari hajmida sug‘urta himoyasi taqdim etilgan bo‘lib, 2018-yil davomida esa bu ko‘rsatkich 9 million AQSh dollarini tashkil etgan edi.
Kompaniyaning investitsiya portfeli 2018-yilning shu davriga nisbatan 115% ga o‘sgan va 891 milliard so‘mni tashkil etgan bo‘lib, bundan 324 milliard so‘m tijorat banklariga depozit mablag‘lari ko‘rinishida joylashtirilgan, 549 milliard so‘mi esa yirik tijorat tuzilmalariga sarmoya shaklida kiritilgan.
“O‘zbekinvest” kompaniyasi o‘z faoliyatini joriy yilning 10-iyulida Prezident Sh.Mirziyoyevning sug‘urta bozorini rivojlantirish masalalariga bag‘ishlangan yig‘ilishida belgilagan vazifalarni faol ravishda oshirishda davom etadi. Xususan, kompaniya tomonidan eksport sug‘urtasi bo‘yicha xizmatlarni rivojlantirish va oshirish, aholi va biznes subyektlarining talablaridan kelib chiqqan holda innovatsion sug‘urta mahsulotlarini ishlab chiqish va joriy etish, onlayn-sug‘urtani jadal ravishda kengaytirish va zamonaviy axborot texnologiyalarini joriy etish, sug‘urtalanuvchilarning shaxsiy va mulkiy manfaatlarini ishonchli himoyalashga qaratilgan maqsad va vazifalar aniqlab olingan.